UKZN verskerp veiligheid ná rooftogteDie Howard-kollege van die Universiteit van KwaZulu-Natal (UKZN). (Foto: UKZN) Die Universiteit van KwaZulu-Natal (UKZN) gaan veiligheid op sy kampusse en universiteitskoshuise opskerp ná twee rooftogte die afgelope maand. Die voorvalle het binne ’n week van mekaar gebeur en dít kort nadat 10 personeellede in die pad gesteek is. Die universiteit ondersoek nou die omstandighede rakende die voorvalle, waaronder bewerings dat personeellede moontlik daarby betrokke was. Normah Zondo, woordvoerder van die universiteit, sê 10 personeellede van die universiteit se risikobestuursdienste-afdeling is vroeër vandeesmaand geskors. Dit is onduidelik waarom dit gedoen is. Drie onbekende mans het wel kort daarna in die vroeë oggendure van 14 April by die EG Malherbe- hoofbiblioteek op die Howard College-kampus ingestap en vyf studente beroof. Drie skootrekenaars en vyf selfone is onder meer geroof. ’n Rooftog is ook ’n week vantevore by ’n koshuis van die UKZN aangemeld. Twee verdagtes is sedertdien in hegtenis geneem en sou verlede week in die hof verskyn. Zondo sê die universiteit is bewus van pogings om lesings en ander aktiwiteite te ontwrig en daar is ook sprake dat klasse dalk vandeesweek ontwrig gaan word. Die universiteit het dit egter duidelik gestel dat geen klasse tot dusver opgeskort is nie. Die universiteit verskerp wel veiligheidsmaatreëls en het met die studenteraad oor die kwessie vergader, sê Zondo. Bykomende veiligheidsmaatreëls sluit in die ontleding van die gebruik van biblioteke en ander studentefasiliteite wat ná ure oop is en die verskerping van dié fasiliteite se sekerheid. Die moontlikheid van ’n tolvrye nommer, waar voorvalle aangemeld kan word, word ook tans ondersoek. Die universiteit stel ook 20 nuwe personeellede vir sy risikobestuursdienste-afdeling aan en beplan om nóg 20 personeellede in die komende maande te werf in ’n poging om sekerheid op te skerp. Zondo sê dit is verstaanbaar dat die onlangse voovalle kommer en angs by personeel en studente van die UKZN veroorsaak het. Sy gee wel die versekering dat die universiteit die saak baie ernstig opneem. “Ons wil beklemtoon dat ons kampusse voortgaan om soos gewoonlik te funksioneer, en die universiteit is daartoe verbind om die veiligheid en sekerheid van alle studente, personeel, gaste en eiendom te verseker.”